"Kelli nkun xogħol il-lukanda u skorjajt il-gowl tar-rebħa" – Michael Degiorgio Minn Cristian Muscat Kif bdiet l-imħabba tie­għek lejn il-football? Niftakar li missieri kien dilettant kbir tal-football u apparti li kien jilgħab, kien jeħodni miegħu il-ground. Min-naħa tiegħi, jien kont immur l-iskola l-Marsa u l-bitħa kienet l-ewwel post fejn konna nilagħbu dan l-isport tant sabiħ. Imbagħad niftakar li kien hemm Dun Anton Portelli li kien jieħu ħsieb iċ-ċentru tal-abbatini tal- knisja ta' San Gejtanu u dak iż-żmien kien jorganizza bosta kampjonati tal-football. Aktar tard ħafna minna konna sseħibna ma' Hamrun Liberty li dak iż-żmien kien qisu team taż-żgħ­ażagħ. Irrid infakkar li ma kienx għad hawn nurseries f'pajjiżna u għalhekk meta xi żagħżugħ kien jingħaqad ma' xi team, kienu jkunu l-coaches stess li jiskopru xi talent. Fl-antik kienu jsiru wkoll tournaments żgħar fin-naħa t'isfel ta' Malta bħal Junior Friendship Soccer League li normalment kienu jintlagħbu fil-Fgura u Ħaż-Żabbar. Dak iż-żmien ma kienx hawn grounds tal-ħaxix u għalhekk konna nilagħbu fuq iż-żrar. Kien żmien ieħor li madankollu kellu l-faxxinu tiegħu. Tiftakar id-debutt tiegħek fil-kampjonat Premier ma' Hamrun Spartans? Iva niftakar dan id-debutt ċar daqs il-kristall. Kien għad kelli biss 17-il sena u kont dħalt waqt logħba kontra Zebbug Rangers. Dak iż-żmien konna nilagħbu fl-Empire Stadium, il-Gżira. Niftakar li kont ferm kburi li lgħabt għall-ewwel darba mat-team tal-lokalitá tiegħi. Magħhom lgħabt għal 16-il sena fejn tista' tgħid li rbaħt kull unur li joffri l-football Malti. Hemm xi goal jew xi logħba partikolari li tibqa' tiftakar? Hemm diversi logħbiet li nibqa' niftakar għalkemm partita partikolari li tiġini f'moħħi u fiha ċertu valur kienet dik li lgħabna kontra Valletta fl-istaġun 1978-79. Niftakar li dak iż-żmien kont naħdem f'lukanda partikolari u d-direttur kien Belti. Niftakar li dakinhar tal-logħba kienet se ssir okkażjoni fil-lukanda u jien kont se nkun imsejjaħ għax- xogħol. Nistqarr li ma xtaqtx nit­lef din il-logħba iżda fl-is­tess ħin ma xtaqtx immur kontra r-rieda tad-direttur. Madankollu kien hemm membru ieħor fil-bord tal- istess lukanda li ħeġġeġ lill-ieħor sabiex iħallini mmur. Niftakar li din il-persuna kienet mill-Ħamrun u għalhekk ma xtaqx itellifni din l-opportunitá. U tabilħaqq li f'din il- logħba kelli x-xorti nilgħab verament tajjeb tant li spiċ­ċajt skorjajt il-goal tar-reb­ħa. Matul dak l-istaġun, Valletta kienu rebħu l- kampjonat u aħna kellna s-sodisfazzjon li rbaħna liċ- champions. Matul il-karriera glorjuża tiegħek kellek iċ-ċans tilgħab ma' xi timijiet oħra barra Hamrun Spartans? Apparti Hamrun Spartans kelli ċ-ċans nilgħab ukoll ma' Naxxar Lions. Kien l-istaġun 1994-95 meta l-president ta' dak iż-żmien, Michael Zammit Tabona, kien ċempilli għax xtaq is-servizzi tiegħi. Kien żmien verament sabiħ dak li qattajt mal-Lions għax niftakar li għenthom jirbħu l-Kampjonat tal-Ewwel Diviżjoni sabiex fl-istaġun ta' wara ġejna promossi. Fil-veritá ma' Naxxar kelli żewġ esperjenzi separati fejn fit-tieni darba bejn l-1997 u l-1999 komplejt ngħin lit-team iżid fil-livell tiegħu. Nirritornaw għaż-żmien meta kont tilgħab ma' Hamrun Spartans. Qatt ma kellek iċ-ċans tilgħab speċi ta' logħba testimonjali għal dan it-team li tak tant sodisfazzjon? Iva, fil-fatt lgħabt din il-logħba testimonjali li ġiet proposta mill-president ta' dak iż-żmien Victor Tedesco. Niftakar li din il-logħba kienet saret kontra Floriana. Kien żmien ukoll meta qlajt rigal sabiħ mill-club u li jien għadni napprezzah sal-ġurnata tal-lum. Aktar tard jien bdejt naqdi rwol ta' player-coach fiż-żmien meta Hamrun kellhom lil Atanas Marinov bħala coach ewlieni. Nitkellmu dwar il-pre­żent. Kemm għadek issegwihom lil Hamrun Spartans? Hekk kif f'dawn l-aħħar xhur ma kienx permess li jkun hemm partitarji fil-ground, segwejt kemm-il darba lit-team minn fuq is-sett tat-televiżjoni kif ukoll minn fuq l-internet meta l-MFA kienet qed ixxandar l-logħob b'mod dirett. Iva bqajt insegwihom għax dan hu club li lili tani ħafna sodisfazzjon. Naf li hu daqsxejn diffiċli iżda taħseb li tista' tipparaguna lit-team ta' dak iż-żmien meta kont tilgħab int ma' dan tal-lum il-ġurnata? Ma tistax tikkumpara dak iż-żmien mal-lum il- ġurnata. Dak iż-żmien kellna biss żewġ barranin fit-team waqt li llum jistgħu jilagħbu aktar minn hekk. Dak iż-żmien meta kien jiġi player barrani jilgħab, normalment kien ikun ta' livell tajjeb. Aħna kellna lill-goalkeeper, Ian Leigh, kif ukoll lil Barry Gallagher li kienu fi klassi għalihom. Iżda jekk nikkomparaw iż-żmien li kont tilgħab fih int ma' dak tal-lum, taħseb li l-livell naqas jew żdied? Jien tal-opinjoni li ma tantx żdied ħafna. Forsi wkoll għax hemm iktar players barranin li mhux bilfors ikollhom il-poten­zjal meħtieġ. Illum forsi hemm iktar professjonalitá minn dak iż-żmien iżda jekk tara l-ismijiet tal-players li kellna fis-snin 80 u 90, wieħed jinduna li l-football kien jintlagħab aktar mill-qalb. Jien inxebbaħ ħafna l- logħob li kont tilgħab int ma' dak ta' Dodo Soares ma' Hamrun Spartans. Jien personalment Dodo Soares jogħġobni ħafna jilgħab għax wera li kull meta lagħab hu beda jagħmel id-differenza fil-goals li kien jiskorja u l-assists li kien iwettaq. Madankollu ma tantx nis­ta' nikkompara l-logħob li kont nilgħab jien ma' dak ta' Dodo. Biss biss aħna konna nilagħbu b'sistema ta' 3-5-2 fejn dak iż-żmien kellna dawk li jsejħulhom stopper u libero . Illum Hamrun jilagħbu iktar b'metodu tattiku ta' 4-3-3 u għalhekk mhux sistema eżatta ta' kif kont nilgħab jien. Tista' tiddeskrivi l-esperjenza li kellek mat-team nazzjonali Malti? Mat-team nazzjonali Malti lgħabt 78 partita u skorjajt erba' goals. Kont iddebuttajt fl-4 ta' April 1981 f'partita kontra l-Ġermanja tal-Lvant. Dakinhar konna tlifna 2-1 iżda ma nistax ninsa l-mumenti meta missejt il-ballun u ppruvajt noħloq xi azzjonijiet offensivi. Jien lgħabt għal diversi drabi bil-flokk aħmar ta' pajjiżi għalkemm kieku tistaqsini liema kienet l-iktar logħba li nibqa' niftakar, insemmilek dik li lgħabna f'Lisbona kontra l-Portugall fejn konna tlifna 3-2. Din kienet logħba speċjali għalija meta skorjajt it-tieni goal. Ma nistax ninsa wkoll l-logħbiet li lgħabna kontra l-Ġermanja tal-Pu­nent u l-Islanda. Jekk inkomplu nitkellmu dwar it-team nazzjonali, kif tarah dak preżenti li hu mmexxi mill-coach Devis Mangia? Nista' ngħid li dan it-team għamel progress kbir li eventwalment effettwaw ir-riżultati li kiseb. Dan il-coach ġab miegħu mentalitá pożittiva u qed nara entużjażmu kbir li jawgura għall- futur. Nitkellmu dwar l-esperjenza tiegħek mat-tfal fi ħdan diversi clubs li għandhom in-nurseries tagħhom. X'tista tirrakkuntali dwar dawn l-esperjenzi li kellek? L-ewwel u qabel kollox ngħid li hu ferm importanti li qabel ma wieħed ikun coach tat-tfal, irid ikun lagħab qabel bħala player. Jien kont head coach ma' diversi clubs fosthom Tar­xien Rainbows, Fgura Uni­ted, Valletta u preżentement ma' Lija Athletic. Dejjem rajt li nuża l-esperjenza tiegħi ma' dawn it-tfal li għandhom l-għatx li jitgħallmu dejjem aktar. Hu l-gost u l-pjaċir tiegħi li nagħmilha magħhom kif ukoll nara li jkolli coaches dedikati li jħobbu xogħlhom. Madankollu qatt għad­dietlek minn rasek li tikkowċja team tal-kbar? Kif għedtlek, kelli ċ-ċans li nikkowċja lil Hamrun Spartans meta kienu fl-Ewwel Diviżjoni. Madankollu llum il-ġurnata nippreferi li nikkowċja lit-tfal milli l- kbar. Hu veru li t-tfal tal-lum huma differenti minn ta' qabel. Forsi żdied il-fsied u l-attitudni tagħhom inbidlet. Illum kulħadd jiġi għat-taħriġ bl-aqwa żarbun possibbli, forsi wkoll bl-aħħar wieħed li jkun libes Cristiano Ronaldo! Illum mhux kulħadd għandu l-paċenzja li jitla' grad wara l-ieħor bħalma għamilna aħna. Nixtieqek tgħaddi messaġġ lil dawk it-tfal u ż-żgħażagħ li qed jaqraw din l-intervista u li jixtiequ jaqbdu karriera fil-football. Kif għadni kemm għedt, hu importanti li dak li jkun hemm dak l-element ta' sag­rifiċċju sabiex tirnexxi. Barra minn hekk, importanti li jkollhom id-dedikazzjoni neċessarja filwaqt li jekk il-football isir b'imħabba, hemm garanzija li se tkun player ta' eżempju u ta' karattru sod li fuq kollox tikseb ir-rispett ta' kulħadd.